钦定古今图书集成/明伦汇编/氏族典/第160卷 > 韩擒虎
## 钦定古今图书集成/明伦汇编/氏族典/第160卷 > 韩擒虎

按《隋书韩擒虎传》：“擒虎，字子通，河南东垣人也。后家
新安。擒虎少慷慨，以胆略见称，容貌魁伟，有雄杰之
表。性又好书，经史百家皆略知大旨。周太祖见而异
之，令与诸子游集。后以军功，拜都督新安太守，稍迁
仪同三司，袭爵新义郡公。武帝伐齐，齐将独孤永业
守金墉城，擒虎说下之，进平范阳，加上仪同，拜永州”
刺史。陈人逼光州，擒虎以行军总管击破之。高祖作
相，迁利州刺史。开皇初，高祖潜有吞并江南之志，以
擒虎有文武才用，夙著声名，于是拜为庐州总管，委
以平陈之任，甚为敌人所惮。及大举伐陈，以擒虎为
先锋，平金陵，执陈主叔宝。进位上柱国，别封寿光县
公，以行军总管屯金城御寇，即拜凉州总管。俄征还
京，上宴之内殿，恩礼殊厚。无何，寝疾，数日竟卒，时年
五十五。子世谔嗣。